Διερεύνηση των αντινεοπλασματικών ιδιοτήτων τετραθειούχου άλατος μολυβδαινικού οξέος στο ακανθοκυτταρικό καρκίνωμα του στόματος
Authors: Αντωνιάδης Βασίλειος 
Published: August 2021

Το τετραθειούχο άλας του μολυβδαινικού οξέος καθώς σχηματίζει τριμερές σύμπλεγμα με τον χαλκό και την λευκωματίνη συμβάλει στην μείωση των επιπέδων χαλκού, παρουσιάζει έντονη αντινεοπλασματική δράση μειώνοντας το αγγειογενετικό δυναμικό του όγκου με ελάχιστα τοξικά φαινόμενα. Σκοπός της παρούσας μελέτης είναι να εξετάσει τις αντινεοπλασματικές-αντιαγγειογενετικές ιδιότητες του ΤΜ στο ακανθοκυτταρικό καρκίνωμα του στοματικού βλεννογόνου, σε ένα μοντέλο χημικής καρκινογένεσης με χρήση της 4-NQΟ, ερευνώντας τα επίπεδα έκφρασης της VEGF, του NO (NOS), την μικροαγγειακή πυκνότητα (MVD), αλλά και την φλεγμονώδη αντίδραση (CD 68) στο περιβάλλον του όγκου, και σε σύγκριση με την βαθμιαία μείωση των επιπέδων του Cu, τόσο σε προκαρκινικό όσο και καρκινικό επίπεδο, αλλά και κυρίως σε προληπτικό επίπεδο. Υλικά και μέθοδοι. Χρησιμοποιήθηκαν 70 Wistar αρσενικοί επίμυες ηλικίας 4 μηνών με βάρος 200gr χωρισμένοι σε 4 ομάδες με διαφορετική περίοδο χορήγησης ΤΜ. Η ομάδα ελέγχου Α, χωρίσθηκε σε δύο υποομάδες. Στην υποομάδα Α₁ χορηγήθηκε αποκλειστικά μόνο 4-NQO για συνολικό διάστημα 30 εβδομάδων. Στην υποομάδα Α₂ χορηγήθηκε 4-NQO για συνολικό διάστημα 30 εβδομάδων, μετά την εμφάνιση κακοήθειας, χορηγήθηκε Τ.Μ για διάστημα 17 εβδομάδων. Στην ομάδα Β χορηγήθηκαν ταυτόχρονα, 4-NQO και ΤΜ για συνολικό διάστημα 40 εβδομάδων έως και την θυσία των πειραματόζωων. Η ομάδα Γ, χωρίστηκε σε 2 υποομάδες, στην υποομάδα Γ₁ 4-NQO για διάστημα 2 εβδομάδων και στην συνέχεια ΤΜ. Στην υποομάδα Γ₂ χορηγήθηκε πρώτα 4-NQO για διάστημα 4 εβδομάδων και στην συνέχεια ΤΜ. Η ομάδα Δ χωρίστηκε επίσης σε δυο υποομάδες. Στην υποομάδα Δ₁ όπου χορηγήθηκε πρώτα ΤΜ για διάστημα 4 εβδομάδων και αφού τα επίπεδα του χαλκού βρέθηκαν στο 20% της μέσης τιμής χορηγήθηκε 4-NQO. Η ταυτόχρονη χορήγηση και των δυο ουσιών διήρκεσε 45 εβδομάδες. Στην υποομάδα Δ₂ χορηγήθηκε πρώτα ενδοπεριτοναϊκά Τ.Μ για διάστημα 2 εβδομάδων, και αφού τα επίπεδα του χαλκού βρέθηκαν στο 20% της μέσης τιμής, χορηγήθηκε 4-NQO δια επαλείψεως στην ραχιαία επιφάνεια της γλώσσας. Η ταυτόχρονη χορήγηση και των δύο ουσιών διήρκεσε 45 εβδομάδες. Αποτελέσματα. Η ομάδα Α παρουσίασε ανάπτυξη προκαρκινικών αλλοιώσεων κατά την 19η εβδομάδα και ακανθοκυτταρικό Ca κατά την 23η εβδομάδα με υψηλό αγγειογενετικό φαινότυπο [VEGF (mean 3,320 ± sd 0.6106), CD68 (mean 2,360 ± sd 0.2011), NOS (mean 2,950 ± sd 0.430), και CD34 (mean 2,960 ± sd 0,688)]. Η υποομάδα Α₂ στο τέλος της πειραματικής διαδικασίας παρουσίασε πλήρη αντιστροφή του αγγειογενετικού φαινότυπου [VEGF (mean 1,820 ± sd 0.2486), CD68 (mean 1,660 ± sd 0.1430), NOS (mean 1,760 ± sd 0.2716), και CD34 (mean 1,680 ± sd 0,2486)]. Η αμάδα Β παρουσίασε ανάπτυξη προκαρκινικών αλλοιώσεων κατά την 23η εβδομάδα και ακανθοκυτταρικό Ca κατά την 30η εβδομάδα. Η ομάδα Γ παρουσίασε ανάπτυξη προκαρκινικών αλλοιώσεων κατά την 26η εβδομάδα και ακανθοκυτταρικό Ca κατά την 32η εβδομάδα. Ο αγγειογενετικός φαινότυπος των Α₂, Β, Γ ομάδων ήταν παρόμοιος. Η ομάδα Δ (Δ₁, Δ₂) παρουσίασε ανάπτυξη προκαρκινικών αλλοιώσεων κατά την 41η εβδομάδα και ακανθοκυτταρικό Ca κατά την 45η εβδομάδα με χαρακτηριστικά ήπιο αγγειογενετικό φαινότυπο [VEGF (mean 0,170 ± sd 0.1494), CD68 ( mean 0,190 ± sd 0.1149), NOS (mean 0,350 ± sd 0.1354) CD34 (mean 0,190 ± sd 0,1197]. Συμπεράσματα. Η χορήγηση του ΤΜ, σε προληπτικό επίπεδο, δείχνει να καθυστερεί την εμφάνιση ανάπτυξης κακοήθειας (45η εβδομάδα έναντι 23ης εβδομάδας), και θα μπορούσε να χορηγηθεί ως χημειοπροφύλαξη για την ανάπτυξη δεύτερου πρωτοπαθούς όγκου σε ασθενείς με ακανθοκυτταρικό καρκίνωμα στοματικής κοιλότητας, όπως και σε υγιή άτομα υψηλού κινδύνου.